b'\n_START_ARTICLE_\nDannebrogi ordu\n_START_PARAGRAPH_\nDannebrogi ordu (taani keeles Dannebrogordenen) on Taani t\xc3\xa4htsuselt teine r\xc3\xbc\xc3\xbctliordu._NEWLINE_Dannebrogi ordu rajas 1671. aastal kuningas Christian V. Esialgu oli ette n\xc3\xa4htud, et ordusse kuulub 50 r\xc3\xbc\xc3\xbctlit \xc3\xbches klassis pluss ordumeister ehk Taani kuningas koos oma poegadega. 1808 ordu reformiti ja moodustati neli klassi, mis on s\xc3\xa4ilinud t\xc3\xa4nap\xc3\xa4evani, kuigi kaks v\xc3\xa4hem t\xc3\xa4htsat klassi on omakorda kaheks jaotatud. 1951 muudeti taas ordu statuuti, et v\xc3\xb5imaldada sellesse kuuluda ka naistel._NEWLINE_T\xc3\xa4nap\xc3\xa4eval on Dannebrogi ordusse kuulumine v\xc3\xb5imalus avaldada austust ja tunnustust isikutele, kellel on teeneid Taani riigi ees v\xc3\xb5i kes on saavutanud edu kunstis, teaduses v\xc3\xb5i \xc3\xa4ris._NEWLINE_Igal Taani valitsusse kuuluval ministril on kindel arv r\xc3\xbc\xc3\xbctli ja 1. klassi r\xc3\xbc\xc3\xbctli ordeneid, mida ta v\xc3\xb5ib oma \xc3\xa4ran\xc3\xa4gemise j\xc3\xa4rgi anda. K\xc3\xb5ige sagedamini saavad neid politsei, s\xc3\xb5jav\xc3\xa4e ja h\xc3\xa4daabiteenistuse k\xc3\xb5rged ametnikud. R\xc3\xbc\xc3\xbctliks saavad ka poliitikud, kes on 8 aastat kuulunud Taani parlamenti Folketingetisse. Ministrid saavad 1. klassi r\xc3\xbc\xc3\xbctliks._NEWLINE_Ordu komand\xc3\xb6ride tiitel antakse kolonelidele, ministritele ja teistele k\xc3\xb5rgetele ametnikele nende errumineku puhul p\xc3\xa4rast pikka teenistust. 1. klassi komand\xc3\xb6ri orden antakse admiralidele, kindralitele, \xc3\xbclemkohtu kohtunikele, suursaadikutele ja valitsuse ametnikele nende errumineku puhul._NEWLINE_Suurrist antakse k\xc3\xb5ige sagedamini admiralidele, kindralitele, \xc3\xbclemkohtu kohtunikele ja suursaadikutele eriti silmapaistva teenistuse eest Taani riigi heaks._NEWLINE_Ordu suurkomand\xc3\xb6ri tiitlit v\xc3\xb5ib korraga kanda \xc3\xbcksnes 8 inimest. Valitsev Taani kuningas on automaatselt ordu suurkomand\xc3\xb6r ja tema v\xc3\xb5ib selle tiitli anda veel 7 inimesele, k\xc3\xb5ige sagedamini oma l\xc3\xa4hisugulastele. Vastavalt ordeni statuudile v\xc3\xb5ib ordu suurkomand\xc3\xb6riks olla \xc3\xbcksnes kuninglikku p\xc3\xa4ritolu inimene, kellel on tihedad perekondlikud sidemed Taani kuningakojaga.'